กรมชลฯ ร่วมสนับสนุนเครื่องมือ เร่งค้นหาร่างน้องมาวิน ตกน้ำสูญหายกว่า 10 วัน
นายประพิศ จันทร์มา อธิบดีกรมชลประทาน กล่าวว่า กรมชลประทานได้รับการประสานจาก นายวันจักร จันทร์สว่าง หัวหน้ากู้ชีพกู้ภัย มูลนิธิพิทักษ์กาญจน์ ขอความอนุเคราะห์เครื่องมือสำรวจในการปฏิบัติภารกิจค้นหาร่างน้องมาวิน โดยมอบให้สำนักสำรวจด้านวิศวกรรมและธรณีวิทยา นำเครื่องสำรวจพื้นผิวใต้น้ำด้วยเทคโนโลยี Echo Sounder แบบ Multi beam ลงพื้นที่ช่วยเหลือและทำแผนที่ใต้น้ำ ร่วมกับเครื่องมือบันทึกภาพพื้นผิวท้องทะเล และโดรนสำรวจใต้น้ำ จากภาคเอกชน เพื่อช่วยในการวิเคราะห์และวางแผนระบุตำแหน่งที่คาดว่าจะพบร่าง นายมาวิน เนตร์เดชา นักท่องเที่ยว อายุ 18 ปี หรือ น้องมาวิน ที่ตกน้ำแล้วสูญหายไปใต้น้ำ ตั้งแต่วันที่ 24 ตุลาคม 2565 ที่บริเวณอ่างเก็บน้ำเขื่อนศรีนครินทร์ จังหวัดกาญจนบุรี ล่าสุดเมื่อวันที่ 5 พฤศจิกายน 2565 ได้สแกนเจอวัตถุลักษณะคล้ายมนุษย์ จากนั้นได้นำเอาตำแหน่งที่พบวัตถุดังกล่าวมากำหนดจุดกับแผนที่ของกรมชลประทาน พบว่าวัตถุดังกล่าวอยู่บริเวณข้างร่องน้ำเก่าและมีการเคลื่อนตัวไปเรื่อย ๆ ตามช่วงเวลา ปัจจุบันทางทีมกรมชลประทานและหน่วยงานภาคเอกชนยังคงร่วมปฏิบัติภารกิจอย่างต่อเนื่อง เพื่อเป็นข้อมูลที่จะนำไปใช้วิเคราะห์และวางแผนการค้นหาร่างน้องมาวินต่อไป